Source: http://www.jogiforum.hu/hirek/32610
Timestamp: 2018-09-21 12:09:15
Document Index: 9321949

Matched Legal Cases: ['Bíróság ', 'Bíróság ', 'bíróság ', 'bíróság ', 'bíróság ', 'Bíróság ', 'Bíróság ']

Kenyai állmafő a hágai Nemzetközi Bíróság előtt - Uhuru Kenyattát emberiesség elleni bűncselekményekkel vádolják | hírek | Jogi Fórum
Kenyai állmafő a hágai Nemzetközi Bíróság előtt - Uhuru Kenyattát emberiesség elleni bűncselekményekkel vádolják
Vádlottként megjelent a hágai Nemzetközi Büntetőbíróság (ICC) előtt szerdán Uhuru Kenyatta kenyai elnök, akinek az emberiesség ellen elkövetett bűncselekményeket rónak a terhére.
Az 52 éves államfő tucatnyi munkatársa kíséretében vonult be az épületbe. Védői a korábbi közlések szerint arra tesznek kísérletet, hogy elérjék a vád elejtését, bizonyítékok hiányára hivatkozva.
Kenyatta hétfőn bejelentette: ideiglenesen átadja helyettesének az államfői tisztség ellátását, hogy részt vegyen a hágai meghallgatáson. Ha nem tett volna eleget az ICC idézésének, akkor nemzetközi elfogatóparancs kiadását, sőt az afrikai ország elleni gazdasági szankciók esetleges bevezetését kockáztatta volna.
Ő az első hivatalban lévő államfő, akit a büntetőbíróság emberiesség elleni bűncselekményekkel vádol. Egyszer már megjelent az ICC előtt, ez azonban még 2013. márciusi államfővé választása előtt történt.
Az afrikai ország államfőjét a 2007-es kenyai választások utáni erőszakhullámmal összefüggésben vádolják emberiesség elleni bűncselekményekkel. A voksolás után Kenya a polgárháború szélére sodródott: az állítólagos tömeges választási csalások miatt kitört erőszakban több mint ezeregyszázan haltak meg, és több mint hatszázezren kényszerültek elhagyni otthonukat. A nemzetközi büntetőbíróság ügyészei szerint Kenyatta felelős az erőszakért. Hasonló vádak alapján az ICC eljárást folytat William Ruto kenyai alelnök ellen is.
Megtagadható-e az európai elfogatóparancs a Brexit-re hivatkozással? - Az Európai Bíróság ítéletet hozott (2018.09.19.)
Kiegészítő védelem súlyos bűncselekményt elkövetőknek? - Az Európai Bíróság ítéletet hozott egy magyar vonatkozású ügyben (2018.09.13.)
A hágai törvényszék életfogytiglanra ítélte Ratko Mladicot - Tíz vádpontban találták bűnösnek a "Balkán mészárosát" (2017.11.22.)
Nemzetközi felháborodást kiváltó per Egyiptomban - Héttől tíz évig terjedő börtönbüntetést kaptak az al-Dzsazíra újságírói (2014.06.27.)